Folketing
2004-12-16

Der skal ikke herske nogen tvivl om, at vi har stor respekt for yderområderne, vi har stor respekt for de mindre kommuner, vi har stor respekt for landkommunerne, vi har stor respekt for de kommuner, der kæmper med en svagere økonomi, end der kan være andre steder. Det her forslag er faktisk også udtryk for en respekt for det krav og den forventning, der har ligget fra produktionsskolernes side og fra kommunernes side om, at man fik en større afklaring, så man vidste, hvad man havde at budgettere ud fra, så man vidste, hvad det ville koste at benytte produktionsskolerne. Det er med udgangspunkt i denne respekt, at der kommer klare regler på feltet. Og så må jeg simpelt hen gentage: Vi fastholder frit optag, der er fortsat respekt for eleverne og deres muligheder på Lolland. Vi fastholder den aktivitet, der lå under den tidligere regering, vi arbejder med nye muligheder for eleverne, for at de kan komme videre i uddannelserne. Det er målet for Venstre, at unge mennesker får en kompetencegivende uddannelse og heri indgår også dette lovforslag. (Kort bemærkning).